"Oppożizzjoni b'negattività mingħajr ideat" Min-naħa tiegħu l-Ministru għall-Ambjent, it-Tibdil fil-Klima u l-Ippjanar Aaron Farrugia qal li l-Oppożizzjoni qiegħda tilmenta dwar nuqqas ta' ħin biex tressaq l-ideat tagħha, iżda meta tingħata ċans 20 minuta titkellem u ma tressaq l-ebda idea hija xi ħaġa li tikkuntrasta din l-istess talba. Il-Ministru qal li l-Kap tal-Oppożizzjoni milli jidher iħobb isegwi l-parlament barra minn xtutna u anke għamel referenza għal dak Taljan. Il-Ministru Farrugia hawnhekk fakkar li dan il-gvern ta' Koalizzjoni kellu problemi kbar fi tmexxija u li jagħmel diskussjoni għax għandek gvern iffurmat minn aktar minn partit wieħed. Huwa sostna li pajjiżna għall-kuntrarju ta' dan kollu kellu gvern li mexxa lil dan il-pajjiż minkejja kull stadju u sfida li ġabet magħha din il-pandemija. Hawnhekk hu għamilha ċara li f'pajjiżna għandna gvern u oppożizzjoni u għalhekk id-deċiżjonijiet finali jittieħdu mill-gvern li ġie fdat mill-poplu. Żied jgħid li din is-sitwazzjoni tista' tinbidel jekk kemm -il darba jkun hawn bidla fl-amministrazzjoni. Il-Ministru qal li dan il-pjan jinkludi 40 fil-mija tal-fondi għat-transiżżjoni ekoloġika f'dan il-pjan ta' rkupru b'numru ta' miri ambizzjużi li ġew imfassla b'għaqal. Il-Ministru Farrugia sostna li dan il-gvern huwa gvern mimli stamina u viżjoni għas-snin li ġejjin.